CELEX: 
Language: et
Date: 2021-12-17 00:00:00
Title: KOMISJONI DELEGEERITUD MÄÄRUS (EL) / , millega täiendatakse Euroopa Parlamendi ja nõukogu määrust (EL) nr 600/2014, määrates kindlaks kriteeriumid erandi tegemiseks põhimõttest, et tunnustatud kauplemisteabearuandluse avalikustajate ja tunnustatud aruandlussüsteemi pakkujate üle teeb järelevalvet Euroopa Väärtpaberiturujärelevalve

SELETUSKIRI
            
            
               1.DELEGEERITUD ÕIGUSAKTI TAUST
            
            
               27. detsembril 2019 avaldati Euroopa Liidu Teatajas määrus (EL) 2019/2175, millega muudeti määrust (EL) nr 600/2014 finantsinstrumentide turgude kohta (edaspidi „MiFIR“). Alates 1. jaanuarist 2022 antakse määrusega Euroopa Väärtpaberiturujärelevalvele (ESMA) otsesed tegevusloa andmise ja järelevalvevolitused aruandlusteenuste pakkujate suhtes, välja arvatud tunnustatud aruandlussüsteemi pakkujad ja tunnustatud kauplemisteabearuandluse avalikustajad, kelle suhtes kohaldatakse seetõttu, et nad on siseturu jaoks väheolulised, MiFIRist erandit ning kellele annab tegevusloa ja kelle üle teeb järelevalvet liikmesriigi pädev asutus. Komisjoni õigus võtta vastu kõnealust erandit käsitlev delegeeritud õigusakt on ette nähtud MiFIRi artikli 2 lõikega 3. Delegeeritud õigusakti koostamisel võtab komisjon arvesse mõnda järgmistest aspektidest või kõiki järgmisi aspekte: mil määral osutatakse teenuseid ainult ühes liikmesriigis tegevusloa saanud investeerimisühingutele, kauplemisaruannete või tehingute arv ja/või kas tunnustatud aruandlussüsteemi pakkuja või tunnustatud kauplemisteabearuandluse avalikustaja kuulub piiriüleselt tegutsevate finantsturuosaliste gruppi.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Komisjon palus 18. juunil 2020 ESMA arvamust (tehnilist nõuannet) komisjoni delegeeritud määruste kohta, mis võetakse vastu MiFIRi artikli 2 lõike 3 alusel. ESMA esitas komisjonile tehnilise nõuande 23. märtsil 2021.
            
            
               Pärast põhjalikku tehnilist hindamist korraldas ESMA tehnilise nõuande osana ajavahemikul 20. november 2020 – 4. jaanuar 2021 erandit käsitlevate kavandatavate delegeeritud määruste tehniliste aspektide kohta avaliku konsultatsiooni. ESMA sai viis vastust. Komisjon lihtsustas ESMA kavandatud metoodikat nii, et nelja etapi asemel kohaldatakse ainult kahte etappi. See lihtsustatud metoodika ei too kaasa teistsugust tulemust kui see, mille pakkus välja ESMA. 
            
            
               19. juulil 2021 konsulteeris komisjon ESMA tehniliste nõuannete ja delegeeritud õigusakti sisu üle Euroopa väärtpaberikomitee eksperdirühmaga (EGESC). Mõned EGESCi liikmed esitasid märkusi erandi kindlaksmääramise kohta, mida on delegeeritud õigusakti eelnõus arvesse võetud.
            
            
               Kooskõlas institutsioonidevahelises parema õigusloome kokkuleppes sätestatud põhimõtetega avaldati delegeeritud õigusakti eelnõu parema õigusloome portaalis neljanädalaseks tagasisideperioodiks 29. juulist kuni 27. augustini 2021. Saadud tagasisidet analüüsiti põhjalikult enne otsuse tegemist delegeeritud määruse vastuvõtmisega edasiliikumise kohta. Tagasiside oli vastandlik, kusjuures mõned vastajad pooldasid erandi tegemist vähematele üksustele ja mõned erandi tegemist rohkematele üksustele. Mõned vastajad märkisid, et nad sooviksid enne 1. jaanuarit 2022 selgust ESMA järelevalve alla kuuluvate üksuste ja tasude suuruse kohta. Üks vastaja väitis, et kriteerium, mille kohaselt vähemalt 70 % investeerimisühingutest peab olema asutatud päritoluliikmesriigis, võib viia selleni, et aruandlusteenuste pakkujad, kellel on väga piiratud arv kliente, kes moodustavad tühise osa kogu aruandlusteenuste pakkujate turust, kuuluvad ESMA järelevalve alla. Komisjon võttis seda probleemi arvesse, vähendades protsendimäära 50 %-le. 
            
            
               Mõjuhinnangut ei ole koostatud, sest käesolevas määruses järgitakse suures osas ESMA tehnilises nõuandes kavandatud meetmeid.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Kavandatud määruse artiklites 1 ja 2 sätestatakse ESMA järelevalve suhtes tehtavad erandid. Eelkõige sätestatakse kriteeriumid, mis põhinevad sellel, kas teenuseid osutatakse eri liikmesriikides tegevusloa saanud investeerimisühingutele, ning aruannete või tehingute arvul.
            
            
               Kavandatud määruse artiklites 3 ja 4 esitatakse lõppsätted. Artiklid sisaldavad ülemineku- ja jõustumissätteid.
            
            
               KOMISJONI DELEGEERITUD MÄÄRUS (EL) …/…,
            
            
               17.12.2021,
            
            
               millega täiendatakse Euroopa Parlamendi ja nõukogu määrust (EL) nr 600/2014, määrates kindlaks kriteeriumid erandi tegemiseks põhimõttest, et tunnustatud kauplemisteabearuandluse avalikustajate ja tunnustatud aruandlussüsteemi pakkujate üle teeb järelevalvet Euroopa Väärtpaberiturujärelevalve
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 15. mai 2014. aasta määrust (EL) nr 600/2014 finantsturgude kohta ning millega muudetakse määrust (EL) nr 648/2012,
                  1
                eriti selle artikli 2 lõiget 3,
            
         
         
            
               ning arvestades järgmist:
            
            
               (1)Võttes arvesse turuandmete töötlemise piiriülest mõõdet, andmete kvaliteeti ja vajadust saavutada mastaabisääst ning selleks, et vältida võimalike lahknevuste negatiivset mõju nii andmete kvaliteedile kui ka aruandlusteenuste pakkujate ülesannetele, anti Euroopa Parlamendi ja nõukogu määrusega (EL) 2019/2175
                  2
                liidus aruandlusteenuste pakkujate tegevusega seotud tegevusloa andmise ja järelevalve volitused üle Euroopa Väärtpaberiturujärelevalvele (ESMA). 
            
            
               (2)Samal ajal on tunnustatud kauplemisteabearuandluse avalikustajad ja tunnustatud aruandlussüsteemi pakkujad ESMA järelevalve alt välja jäetud ja kuuluvad hoopis riikliku järelevalve alla, kui nende tegevus on siseturu jaoks väheoluline. 
            
            
               (3)Esiteks tuleks tunnustatud kauplemisteabearuandluse avalikustaja või tunnustatud aruandlussüsteemi pakkuja tegevust pidada siseturu jaoks väheoluliseks selliste klientide suhtelise arvu põhjal, kes on asutatud muus liikmesriigis kui tunnustatud kauplemisteabearuandluse avalikustaja või tunnustatud aruandlussüsteemi pakkuja päritoluliikmesriik. Kui tunnustatud kauplemisteabearuandluse avalikustajate või tunnustatud aruandlussüsteemi pakkujate pakutavad teenused on suures osas piiriülesed, ei tuleks erandit kohaldata. Teiseks peaks olulisus siseturu jaoks põhinema sellel, milline on asjaomase tunnustatud kauplemisteabearuandluse avalikustaja või tunnustatud aruandlussüsteemi pakkuja teatatud või avaldatud tehingute osakaal kõigis tunnustatud kauplemisteabearuandluse avalikustajate või tunnustatud aruandlussüsteemi pakkujate teatatud või avaldatud tehingutes. Kui see osakaal ületab miinimumkünnise, ei tohiks seda tegevust pidada siseturu jaoks väheoluliseks. Tunnustatud kauplemisteabearuandluse avalikustaja puhul peaks arvutus põhinema finantsinstrumentide võrdlusandmete süsteemile ja finantsinstrumentide läbipaistvuse süsteemile esitatud läbipaistvusandmetel ning tunnustatud aruandlussüsteemi pakkuja puhul pädevatele asutustele esitatud tehinguaruannetel. 
            
            
               (4)Kui tunnustatud kauplemisteabearuandluse avalikustajat ja tunnustatud aruandlussüsteemi pakkujat või mitut tunnustatud kauplemisteabearuandluse avalikustajat või tunnustatud aruandlussüsteemi pakkujat korraldab üksainus korraldaja, on ESMA järelevalvest erandi tegemine võimalik ainult juhul, kui selle võib teha kõigi tunnustatud kauplemisteabearuandluse avalikustajate või tunnustatud aruandlussüsteemi pakkujate suhtes.
            
            
               (5)Selleks et tagada määruse 2019/2175 artikli 4 kohase aruandlusteenuste pakkujate uue järelevalveraamistiku sujuv toimimine, peaks käesolev määrus jõustuma viivitamata ja seda tuleks hakata kohaldama võimalikult kiiresti, 
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1 
               Tunnustatud kauplemisteabearuandluse avalikustajate ja tunnustatud aruandlussüsteemi pakkujate hindamine 
            
            
               1.Tunnustatud kauplemisteabearuandluse avalikustajate ja tunnustatud aruandlussüsteemi pakkujate suhtes kohaldatakse seetõttu, et nad on siseturu jaoks väheolulised, direktiivi 2014/65/EL artikli 4 lõike 1 punktis 26 määratletud liikmesriigi pädeva asutuse tegevuslubasid ja järelevalvet, kui kõnealuste tunnustatud kauplemisteabearuandluse avalikustajate ja tunnustatud aruandlussüsteemi pakkujate tegevus ei ületa keskmiselt ühtegi käesoleva määruse artiklis 2 sätestatud künnist. Kui mitut tunnustatud kauplemisteabearuandluse avalikustajat või tunnustatud aruandlussüsteemi pakkujat korraldab sama korraldaja, kohaldatakse erandit ainult juhul, kui ühegi tunnustatud kauplemisteabearuandluse avalikustaja või tunnustatud aruandlussüsteemi pakkuja tegevus ei ületa artiklis 2 sätestatud künniseid. 
            
            
               2.Tegevusloa andmisel põhineb artiklis 2 sätestatud kriteeriumide hindamine taotleja tulevase tegevuse hinnangutel. 
            
            
               3.ESMA hindab lõikes 1 osutatud tunnustatud kauplemisteabearuandluse avalikustaja või tunnustatud aruandlussüsteemi pakkuja tegevuse olulisust siseturu seisukohast uuesti igal aastal alates aastast, mis järgneb tegevusloa andmisele järgnenud esimesele täielikule kalendriaastale. Artiklis 2 sätestatud kriteeriumide hindamine põhineb andmetel, mis kajastavad ümberhindamisele eelnenud täielikku kalendriaastat. 
            
            
               4.Kui lõikes 3 osutatud ümberhindamise alusel ei ole kahel järjestikusel aastal ESMA järelevalve kohaldamise või sellest erandi tegemise künniseid enam järgitud, jõustub ESMA järelevalve kohaldamise või sellest erandi tegemise muudatus järgmise aasta 1. juunil.
            
            
               Artikkel 2 
               ESMA järelevalvest erandi tegemise kriteeriumid
            
            
               1.Tunnustatud kauplemisteabearuandluse avalikustaja või tunnustatud aruandlussüsteemi pakkuja suhtes kohaldatakse ESMA järelevalvest erandit, kui: 
            
            
               (a)tunnustatud kauplemisteabearuandluse avalikustaja või tunnustatud aruandlussüsteemi pakkuja osutab investeerimisühingutele või nende nimel teenuseid, mille suhtes kohaldatakse määruse (EL) nr 600/2014 artiklites 20 ja 21 sätestatud kauplemisjärgse avalikustamise nõudeid või kõnealuse määruse artikli 26 kohast teatamisnõuet, maksimaalselt kolmes eri liikmesriigis, samas kui vähemalt 50 % neist investeerimisühingutest on saanud tegevusloa samas liikmesriigis, kus on saanud tegevusloa tunnustatud kauplemisteabearuandluse avalikustaja või tunnustatud aruandlussüsteemi pakkuja; ning
            
            
               (b)selliste tehingute arv ja maht, millest tunnustatud kauplemisteabearuandluse avalikustaja on vastavalt määruse (EL) nr 600/2014 artikli 20 lõikele 1 teatanud seoses kapitaliinstrumentidega, on alla 0,5 % kõigi tunnustatud kauplemisteabearuandluse avalikustajate poolt vastavalt kõnealuse määruse artikli 20 lõikele 1 teatatud tehingute arvust või mahust ning selliste tehingute arv ja maht, millest tunnustatud kauplemisteabearuandluse avalikustaja on vastavalt määruse (EL) nr 600/2014 artikli 21 lõikele 1 teatanud seoses mittekapitaliinstrumentidega, ei ületa 0,5 % kõigi tunnustatud kauplemisteabearuandluse avalikustajate poolt vastavalt kõnealuse määruse artikli 21 lõikele 1 teatatud tehingute arvust või mahust ning
            
            
               (c)selliste tehingute arv, millest tunnustatud aruandlussüsteemi pakkuja on vastavalt määruse (EL) nr 600/2014 artikli 26 lõigetele 1 ja 7 teatanud, ei ületa 0,5 % kõigi tunnustatud aruandlussüsteemi pakkujate poolt vastavalt kõnealuse määruse artikli 26 lõigetele 1 ja 7 teatatud tehingute koguarvust.
            
            
               2.Tunnustatud kauplemisteabearuandluse avalikustajad ja tunnustatud aruandlussüsteemi pakkujad esitavad pädevale asutusele taotluse korral andmed, mis võimaldavad hinnata lõike 1 punktis a sätestatud kriteeriumi.
            
            
               Artikkel 3 
               Üleminekusäte
            
            
               Artikli 1 kohaldamisel viib ESMA läbi artiklis 2 loetletud erandikriteeriumide esialgse hindamise. Selline esialgne hindamine põhineb 2021. aasta esimese kuue kuu andmetel.
            
         
         
            
               Artikkel 4 
               Jõustumine ja kohaldamise alguskuupäev
            
            
               Käesolev määrus jõustub ja seda hakatakse kohaldama kolmandal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 17.12.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 173, 12.6.2014, lk 84. 
               
               
                  
                     (2)
                  
                        Euroopa Parlamendi ja nõukogu 18. detsembri 2019. aasta määrus (EL) 2019/2175, millega muudetakse määrust (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), määrust (EL) nr 1094/2010, millega asutatakse Euroopa Järelevalveasutus (Euroopa Kindlustus- ja Tööandjapensionide Järelevalve), määrust (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), määrust (EL) nr 600/2014 finantsinstrumentide turgude kohta, määrust (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks, ja määrust (EL) 2015/847, mis käsitleb rahaülekannetes edastatavat teavet (ELT L 334, 27.12.2019, lk 1).